Covid-sterftes: Kinders se kans om te sterf ‘minimaal’Argieffoto ter illustrasie (Foto: Unsplash) Kinders jonger as 19 jaar oud in Suid-Afrika het ŉ een uit 75 000 (0,003%) kans om te sterf weens die nuwe koronavirus wat Covid-19 veroorsaak. Dit is baie minder as kinders onder negentien se kans (een uit 1 000) om aan ŉ ander siekte of afwyking te sterf. Só het dr. Fiona Kritzinger, pediater en pediatriese polmonoloog in ŉ private praktyk by die Christiaan Barnard-gedenkhospitaal, die naweek verduidelik. Sy het gepraat tydens Maroela Media se regstreekse gesprek oor of skole weer moet sluit midde die Covid-19-pandemie. Onderwysvakbonde voer aan dit is onveilig vir leerders en onderwysers om skool toe te gaan soos die getal Covid-19-gevalle in Suid-Afrika skerp styg. Kritzinger het verduidelik dat data die aanname steun dat minder kinders Covid-19 opdoen as volwassenes. “Kinders blyk ook minder verantwoordelik te wees vir die verspreiding van die virus in die gemeenskap,” het sy verduidelik. Volgens die departement van basiese gesondheid se data het 10 kinders jonger as 19 teen 1 Julie aan Covid-19 gesterf. Dit verteenwoordig 0,3% van die totale sterftes landswyd. In vergelyking hiermee het 1 198 mense (37,6%) tussen die ouderdom van 20 en 60 weens Covid-19 in Suid-Afrika gesterf. Volgens Kritzinger het die meerderheid van kinders wat aan Covid-19 gesterf het, ŉ ernstige onderliggende siektetoestand gehad en is sy nie bewus van een enkele gesonde kind wat Covid-19 by die skool opgedoen en gesterf het nie. “Wanneer ŉ kind Covid-19 opdoen, is daar ŉ risiko om ernstig siek te raak en te sterf. Die risiko is egter ver minder as 1% om kritiek siek te word of te sterf,” het sy verduidelik. Kritzinger het verder daarop gewys dat 6 000 kinders reg oor die wêreld heen in 2017 weens griep gesterf het. In 2018 het 21 000 kinders in Suid-Afrika aan tuberkulose gesterf en in 2019 is 142 000 kinders wêreldwyd dood aan masels. Dít ten spyte daarvan dat daar ŉ entstof vir masels beskikbaar is. Volgens Kritzinger is die risiko vir kinders om Covid-19 op te doen nie van so aard om hulle uit die skool te hou nie. Kritzinger meen verder onderwysers het ŉ veel groter kans om Covid-19 by ŉ restaurant of hul plaaslike winkelsentrum as by die skool op te doen. “Die vraag is nie of daar ŉ risiko is nie. Die vraag is of daar ’n onaanvaarbare hoë risiko is. Die antwoord is nee.” Sy sê kinders se risiko om siek te word by die skool moet ook opgeweeg word teen die fisieke en emosionele gevolge daarvan om leerders tuis te hou, wat volgens haar veel groter is. Kritzinger het ook daarop gewys dat die dra van maskers en gebruik van ontsmettingsmiddels geensins vir leerders ŉ gesondheidsrisiko inhou nie en ouers met gemoedsrus hul kinders in dié tyd skool toe kan stuur.